પોતાના સશક્ત ખભાઓ ઉપર રુકસારને ઊંચકી બારણું હડસેલતો શિવ એ ભયંકર ક્રૂર રાત્રિને આ બાપ-દીકરીના નાનકડા પરિવાર માટે વધુ ભયાવહ બનાવતો બહાર નીકળી ગયો. એકની એક દીકરીની સુરક્ષાની ચિંતામાં મદદની પોકાર કરતો ઘરડો બાપ પણ શિવની પાછળ દોડી નીકળ્યો. સૂમસામ રસ્તા ઉપર અર્ધી ચણાયેલી ઈમારતના સૌથી ઉપરના માળ ઉપર રુકસાર અને એની પાછળ દોરાઈ આવેલા એના અબ્બુને છરાની નોક ઉપર બંદી બનાવી સતત પાંચ દિવસથી અહીં ઘેરી રાખવામાં આવ્યાં હતાં.